Document ID: 32006R0341

KOMISSION ASETUS (EY) N:o 341/2006,
annettu 24 päivänä helmikuuta 2006,
neuvoston asetuksessa (EY) N:o 577/98 säädettyjen työtapaturmia ja työhön liittyviä terveysongelmia koskevien vuoden 2007 lisäkysymysten määrittelystä ja asetuksen (EY) N:o 384/2005 muuttamisesta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisön työvoimaa koskevan otantatutkimuksen järjestämisestä 9 päivänä maaliskuuta 1998 annetun neuvoston asetuksen (EY) N:o 577/98 (1) ja erityisesti sen 4 artiklan 2 kohdan,
sekä katsoo seuraavaa:
(1)
Neuvoston asetuksessa (EY) N:o 577/98 säädetyn työvoimaa koskevan otantatutkimuksen lisäkysymyksiä koskevasta vuosien 2007-2009 ohjelmasta 7 päivänä maaliskuuta 2005 annettuun komission asetukseen (EY) N:o 384/2005 (2) sisältyy työtapaturmia ja työhön liittyviä terveysongelmia koskevia lisäkysymyksiä.
(2)
Yhteisön uudesta työterveys- ja työturvallisuusstrategiasta vuosiksi 2002-2006 3 päivänä kesäkuuta 2002 annetussa neuvoston päätöslauselmassa N:o 2002/C 161/01 (3) komissiota ja jäsenvaltioita kehotettiin tehostamaan käynnissä olevaa työtä työtapaturma- ja ammattitautitilastojen yhdenmukaistamiseksi sellaisten vertailukelpoisten tietojen saamiseksi, joiden avulla voidaan arvioida objektiivisesti yhteisön uuden strategian mukaisesti toteutettujen toimenpiteiden vaikutuksia ja tehokkuutta.
(3)
Toimenpiteistä työntekijöiden turvallisuuden ja terveyden parantamisen edistämiseksi työssä 12 päivänä kesäkuuta 1989 annetussa neuvoston direktiivissä 89/391/ETY (4) todetaan, että työnantajien on pidettävä luetteloa työtapaturmista, joiden seurauksena työntekijä on ollut työhön kykenemätön pitempään kuin kolmen työpäivän ajan, ja laadittava viranomaisille kertomukset työntekijöilleen sattuneista työtapaturmista kansallisen lainsäädännön tai käytännön mukaisesti. Eurooppalaisesta ammattitautiluettelosta 19 päivänä syyskuuta 2003 antamassaan suosituksessa 2003/670/EY (5) komissio suositteli, että jäsenvaltiot varmistavat, että kaikki ammattitautitapaukset ilmoitetaan, ja muuttavat ammattitautitilastonsa vähitellen yhteensopiviksi eurooppalaisen luettelon kanssa eurooppalaisten ammattitautitilastojen yhdenmukaistamisjärjestelmää koskevien toimien mukaisesti. Yhteisön uudesta työterveys- ja työturvallisuusstrategiasta vuosiksi 2002-2006 11 päivänä maaliskuuta 2002 annetussa komission tiedonannossa (6) korostetaan, että tilastotietojen olisi katettava paitsi tunnustetut työtapaturmat ja ammattitaudit sekä niiden syyt ja seuraukset, myös tuotava esille työympäristöön liittyviä mitattavissa olevia tekijöitä, jotka saattavat aiheuttaa ongelmia. Tilastotietoja olisi myös saatava uusista ilmiöistä, kuten stressiin liittyvistä vaivoista tai tuki- ja liikuntaelinten ongelmista.
(4)
On myös tarpeen päivittää asetuksen (EY) N:o 384/2005 liitteessä olevassa 1 jaksossa vahvistettu otoksen määrittely, jotta lisäkysymyksiin käytetty otos olisi analysoinnin kannalta mahdollisimman käyttökelpoinen.
(5)
Tässä asetuksessa säädetyt toimenpiteet ovat tilasto-ohjelmakomitean lausunnon mukaiset,
ON ANTANUT TÄMÄN ASETUKSEN:
1 artikla
Tämän asetuksen liitteessä vahvistetaan asetuksen (EY) N:o 384/2005 liitteessä olevassa 1 jaksossa edellytetty yksityiskohtainen luettelo työtapaturmia ja työhön liittyviä terveysongelmia koskevista tiedoista, jotka on kerättävä lisäkysymyksillä vuonna 2007.
2 artikla
Korvataan asetuksen (EY) N:o 384/2005 liitteessä olevassa 1 jaksossa oleva kohta ”Otos” seuraavasti:
”Otos: Näitä lisäkysymyksiä varten tarvittavan otoksen kohdeikäryhmä koostuu yli 15-vuotiaista henkilöistä.”
3 artikla
Tämä asetus tulee voimaan seitsemäntenä päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 24 päivänä helmikuuta 2006.

Labels: 9
19